เอ็มเอฟซีเล่นสั้นหวัง5เดือนได้6%
บลจ.เอ็มเอฟซี มั่นใจหุ้นไทยเด้งกลับได้ ออกทาร์เก็ตฟันด์ ตั้งเป้ากำไร 6% ภายใน 5 เดือน
3 มิ.ย. 2556

บลจ.เอ็มเอฟซี มั่นใจหุ้นไทยเด้งกลับได้ ออกทาร์เก็ตฟันด์ ตั้งเป้ากำไร 6% ภายใน 5 เดือน 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า ระหว่างวันที่ 3-12 มิ.ย.นี้ จะเปิดขายกองทุนเปิด SPOT 33 ซีรีส์ 16 เน้นลงทุนในตลาดหุ้นไทย โดยตั้งเป้าหมายผลตอบแทนรวม 6% โดยแบ่งเป็น 2 ครั้ง ครั้งละ 3% ภายในเวลา 5 เดือน
นายชาคริต พืชพันธ์ ผู้ช่วยกรรมการผู้จัดการ ฝ่ายบริหารกองทุน บลจ.เอ็มเอฟซี กล่าวว่า บลจ.เอ็มเอฟซี ประเมินว่า ดัชนีปลายปีน่าจะขึ้นไปอยู่ที่ 1,690 จุด หรือมีโอกาสที่จะปรับเพิ่มขึ้นได้อีก 8-9% จากระดับดัชนีหุ้นในปัจจุบัน อย่างไรก็ตาม ในไตรมาส 3 อาจจะต้องมาประเมินระดับดัชนีเป้าหมายเพิ่มขึ้นอีก
นอกจากนี้ ในจังหวะที่ตลาดปรับลดลงในสัปดาห์ที่ผ่านมา ถือเป็นจังหวะดีที่จะทำให้กองทุนสามารถสร้างผลตอบแทนตามเป้าหมายได้เร็วขึ้น และเป็นโอกาสเข้าลงทุนในบริษัทขนาดกลางและเล็กที่ราคาปรับลดลงมาตามภาวะตลาด จากก่อนหน้านี้ที่ราคาปรับเพิ่มขึ้นไปมาก
“การลงทุนในทาร์เก็ตฟันด์จะเหมาะกับภาวะที่ตลาดมีความผันผวนสูงแบบนี้ เพราะตลาดปรับขึ้นมาระดับหนึ่งแล้ว โดยเฉพาะกองทุนที่ตั้งเป้าหมายผลตอบแทนระหว่าง 7-10% มีโอกาสที่จะทำได้ตามเป้าหมายได้” นายชาคริต กล่าว
เมื่อวันที่ 31 พ.ค. บลจ.เอ็มเอฟซี แจ้งต่อตลาดหลักทรัพย์แห่งประเทศไทย ว่า ที่ประชุมคณะกรรมการบริษัทมีมติให้เสนอต่อที่ประชุมวิสามัญผู้ถือหุ้น ครั้งที่ 1/2556 ที่จะจัดในวันที่ 29 ก.ค. เพื่อพิจารณาอนุมัติการเพิ่มทุนจดทะเบียนของบริษัทจากเดิม 120 ล้านบาท เป็น 155 ล้านบาท โดยการออกหุ้นสามัญใหม่จำนวน 35 ล้านหุ้น มูลค่าที่ตราไว้หุ้นละ 1 บาท เพื่อรองรับการใช้สิทธิของผู้ถือใบสำคัญแสดงสิทธิที่จะซื้อหุ้นสามัญของบริษัท (MFC-W) ของผู้ถือหุ้นเดิม และการใช้สิทธิของผู้ถือใบสำคัญแสดงสิทธิที่จะซื้อหุ้นสามัญของบริษัทตามโครงการ ESOP
คณะกรรมการมีมติขอให้เสนอต่อที่ประชุมวิสามัญผู้ถือหุ้น เพื่อพิจารณาอนุมัติออกและจัดสรร MFC-W ให้ผู้ถือหุ้นเดิมของบริษัทไม่เกิน 20 ล้านหน่วย โดยไม่คิดมูลค่า ในอัตราส่วน 6 หุ้นสามัญต่อใบสำคัญแสดงสิทธิ 1 หน่วย และใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1 หุ้น ราคาใช้สิทธิ 15 บาท พร้อมกับเห็นชอบการออกและจัดสรรใบสำคัญแสดงสิทธิที่จะซื้อหุ้นสามัญของบริษัทให้แก่ กรรมการผู้บริหาร และพนักงานของบริษัทตามโครงการ ESOP ไม่เกิน 15 ล้านหน่วย โดยไม่คิดมูลค่า และใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1 หุ้น ราคาใช้สิทธิ 15 บาท
ทั้งนี้ เมื่อวันที่ 31 พ.ค. ราคาหุ้น MFC ปิดที่ 50 บาท เพิ่มขึ้น 5.5 บาท หรือ 12.36% มูลค่าซื้อขาย 16.17ล้านบาท